Table of Contents

- BEVEZETÉS

- I. FEJEZET

- II. FEJEZET

- III. FEJEZET

- EPILÓGUS

- AJÁNLÓ

- A SZERZŐ BEMUTATKOZÁSA

Láng-Illés Gabriella

TUDATOS TEREMTÉS NŐKÉNT

© Láng-Illés Gabriella 2024

Minden jog fenntartva. A könyv bármely részletének közléséhez a kiadó előzetes hozzájárulása szükséges.

ISBN 978-963-639-562-9

Borító: Andrási Viktória

Kiadja a HELMA kiadó 2024. 07. 12.

BEVEZETÉS

Tizenöt éve foglalkozom azzal, hogyan találhatom meg a lelki békémet, érhetem el az álmaimat, miként teremthetek egyensúlyt az életemben. Sok száz önfejlesztő, spirituális könyvet elolvastam, igyekeztem megérteni és transzformálni a mondanivalójukat. Sok-sok nagyon jó könyv létezik; a bajom csak az volt, hogy mindegyik fókuszál valamire, de kimaradtak számomra lényeges dolgok, és nem láttam az összképet. Vegyük alapul a nagy sikerű Titok könyvet. Tényleg szuper jó, csak a könyv olvasása után arra a következtetésre juthatsz: elképzelem, kigondolom és megvalósul. Ezt onnan gondolom, hogy nem egy emberrel találkoztam, aki így gondolja, de csalódtak. Azaz, ezenkívül nem kell tenni semmit, várok türelmesen és gazdag, egészséges leszek. Hát, nem igazán…

De ha neked bejött, nagyon örülök.

Ha viszont Te is elvesztél az információk tengerében, mint én régen, akkor ez a könyv neked való. Akkor is neked való, ha rendszerben szeretnéd látni a „Teremtést”. Azt a Teremtést, amit hangsúlyozok, én hiszek, hogy így működik. Azért hiszem, mert bebizonyítottam magamnak. Mert a világon a legszerencsésebb NŐ vagyok – mostanra. Mindenem megvan, amire vágytam. Szeretném, ha látnád, hogy ez a szerencse nem Fortunán múlott, hanem rajtam, egyedül rajtam. A körülmények az energiáimhoz igazodtak:).

Ez a könyv az összképet kívánja neked megmutatni. Felvértez spirituális tudással, és segít abban, hogy a tanultakat beépítsd a mindennapjaidba. Egyfajta coach is, mert egy belső utazásra invitál téged. Nem tagadhatom meg önmagamat, a véremben vannak a kérdések, amik előre kívánnak vinni téged.

Fontos, hogy a könyv kutatásból és személyes tapasztalatból készült. Nem tudományos cikk, nem szeretnék senkit megtéríteni, csak szeretnék egy világos képet megosztani arról, hogyan is festheted újra az életedet azáltal, hogy tisztában vagy azzal, mire kell figyelned. A „Fesd újra az életedet” kifejezésem, nem csupán egy felületi újrafestésre szólít fel. Mint festőművész, különös vonzalmat érzek e kifejezés iránt, hiszen a festészetben az akrilfesték különleges tulajdonsággal bír: számos réteg felvitele szükséges a vászonra ahhoz, hogy az igazi szépség felszínre kerüljön. Ezek a rétegek – attól függően, hogy milyen technikát alkalmazunk – elrejthetik, vagy éppen kiemelhetik az alatta lévő színeket és formákat. Ezt a könyvet tekintsd az első rétegnek, a tiszta fehérnek, ami magába szívja a színeket, és ezzel megkönnyíti a további művészi munkát. Ez az első lépés a változás felé, amely alapjaiban formálhatja át az életedet.

Coach-ként, életvezetési tanácsadóként és a női létezés szakértőjeként, elköteleződtem amellett, hogy segítek a nőknek. Segítek nekik abban, hogy boldog életet teremtsenek maguknak. Ebbe holisztikusan beletartozik minden terület. Az Elbűvölő Nő programot azért alkottam meg, hogy egy olyan utat mutassak a nőknek, amely elvezeti őket a saját csodájukhoz. Most viszont a spirituális törvényekről, azok alkalmazásáról szeretnék írni. Ez beletartozik a holisztikus képbe. Ha ismerjük a spirituális törvényeket, és tudjuk, hogyan működnek, gyakoroljuk, beépítjük a mindennapjainkba, könnyebb, boldogabb és kiegyensúlyozottabb lehet az életünk. A párkapcsolatunkban a kellő helyre avanzsálhatjuk magunkat, mert a női létezésben ott kell legyen a spiritualitás, ha az a nő „vezetni” szeretné a férfijét. Nagyon fontos szempont az, hogy tudatossá válj! Ha nem vagy tudatos, nem tudsz előrébb jutni semmiben.

Ez a könyv több mint egyszerű útmutató. Egy olyan eszköztár, ami tele van inspiráló gyakorlatokkal, napi rutinokkal és mélyreható gondolatébresztőkkel. Nem csupán olvasmány, hanem egy interaktív útitárs a változás útján.

Hogyan használd a könyvet?

Gondolkodj el minden fejezet után!

Mit jelentenek ezek a tanulságok az életedben? Ez az utazásod kezdete. Merj belekóstolni, és indulj el! Amint elindulsz, megpillantod saját utadat, mely ragyogva tárul fel előtted.

Fontos Tanács:

Hallgasd meg a saját érzéseidet! Ne kövesd vakon az útmutatásokat! Emlékezz, hogy a kevesebb néha több! Haladj a saját tempódban, lépésről lépésre. Ez a könyv nem csupán olvasnivaló; egy életmódváltozásra való ösztönzés.

Ismétlődő Gyakorlatok:

A hála gyakorlása, a meditáció – ezek nem véletlenül ismétlődnek. Segítenek rendet teremteni a gondolataid között, és rámutatnak, hogy minden mindennel összefügg.

Személyes Tapasztalatok:

Próbáltam saját élményeimet is megosztani veled, hogy praktikus, a mindennapi életbe könnyen beilleszthető tudást nyújtsak. Tudnod kell, hogy ez az út soha nem ér véget. Nincs olyan állomás, ahol kijelentheted: „készen vagyok”. Bár néha én is kívánom, hogy így legyen. Az élet ugyanis tele van kihívásokkal, és én is, mint mindenki, néha elfáradok. De azt mondhatom, csak így éri meg élni. Legyen a kíváncsiságod a vezérfonalad, élvezd az életet minden pillanatában, és tudd, hogy mindenre képes vagy! Ha elfáradsz, engedd meg magadnak a pihenést, várj, amíg a lelked utolér, gyűjts erőt, és aztán újra lendületbe jöhetsz!

Ez a könyv nem csupán szavak sorozata, hanem egy társ a változás útján. Kísérjen utadon, és segítsen megtalálni azt az ösvényt, ami igazán hozzád tartozik.

Szeretettel: Gabriella

„Ahogy a csillagok csak az éjszakai égbolton ragyognak igazán, úgy az igazi erőnk és bölcsességünk is csak az élet kihívásai közepette tárul fel. Minden lépésünk, minden törekvésünk egy egyedi út része, amely önmagunk felfedezésére és a belső békénk megtalálására vezet.”

– Gabriella Coaching

I. FEJEZET

Azért ne siessünk előre, vannak akadályozó tényezők, amikkel meg kell birkóznunk, ha el szeretnénk érni a lelki békét és a boldog, kiegyensúlyozott életet, valamint az áhítozott sikert.

A múltunk és a hiedelmeink

Gondolkozhatsz te azon, hogy gazdag vagy, vágyakozhatsz is rá; ha szegénység tudatod van, soha nem leszel gazdag. Azon is gondolkodhatsz, hogy rád talál a szerelem, és boldogan éltek, míg meg nem haltok, ha közben nem szereted magad. Ha nem szereted magad, nincs önbecsülésed, egyszerűen nem jöhet az igazi. Senki nem fog téged megmenteni. Neked magadat kell megmentened!

Ezek az akadályozó tényezők a múltban keresendők: a sérelmekben, a haragban, a kudarcainkban, a környezetünk által közölt és általunk beépített hiedelmekben, amiket magunkévá tettünk. Például a pénzt összekötheted azzal, hogy minden ember, aki gazdag: lop, csal, hazudik. Te jó embernek gondolod magad, ezért saját magadat akadályozod, mert a két dolog nem fér meg egymás mellett. Vagy életedben csak rossz házasságokat láttál, anyukád, apukád elvált. Anyukád, igazodva a körülményekhez (feminizmus, nők dolgoznak stb.) férfias nővé vált, tehát nem láttál jó mintákat. Akkor hiába képzelsz el egy gyönyörű kapcsolatot, egyszerűen még nem vagy képes befogadni. Vagy egyszerűen csak nem tartod magad értékesnek, de nem is tudsz róla, hogy miként vélekedsz magadról, és ezáltal miért alakulnak úgy a dolgok, ahogy. Ezt értsd meg először! Gondold végig az életed területeit! Fedezd fel, mi és hol okozza az elakadásaidat! Sajnos, ez elkerülhetetlen a fejlődésben. Tudatosan el kell mélyedjünk magunkban.

A gazdag gondolatokkal teli női létezés nem csupán a külső sikerre vagy anyagi jólétre utal, hanem egy belső gazdagságra, ami az önelfogadásból, önszeretetből és a saját értékeink felismeréséből fakad. Ez az önmegismerési folyamat vezet el minket oda, hogy képesek legyünk egyáltalán befogadni a szerelmet, a bőséget és a boldogságot az életünkben.

A Jelen és a Múlt Hatása

Szeretném kihangsúlyozni, hogy a múltban való élés, az egykori kellemetlen emlékek és helyzetek rágódása megakadályozza az előrelépést és a fejlődést. A nagy tanítók gyakran hangsúlyozzák a jelen pillanatban való élés fontosságát, és a múltból való elengedés jelentőségét.

A buddhizmusban a jelen pillanat tudatosítása, és a múlt, valamint a jövő iránti kötődés feladása központi jelentőségű. Buddha tanította, hogy a szenvedés forrása gyakran a vágyakban és a ragaszkodásban keresendő, beleértve a múltbeli eseményekhez való ragaszkodást is.

A hindu filozófiákban, különösen a Vedanta iskoláiban, a jelenben való tudatosság és a múlt eseményeinek elengedése szintén fontos elem. A „maya”, azaz az illúzió fogalma azt jelzi, hogy az emberek gyakran tévesen azonosítják önmagukat a múltbeli tapasztalataikkal, ami akadályozza a spirituális fejlődést.

A keresztény tanításokban is van hangsúly a megbocsátáson és a múlt elengedésén. Például Jézus tanításai arra ösztönöznek, hogy bocsássunk meg és haladjunk tovább, ahelyett, hogy a múlt sérelmeiben élünk.

A sztoikus filozófia szerint az embereknek csak azon dolgok felett van ellenőrzésük, amelyek a jelenben történnek. A múltbeli események már nem befolyásolhatók, ezért a sztoikusok azt tanácsolják, hogy összpontosítsunk a jelenre, és ne hagyjuk, hogy a múltbeli események irányítsák a jelen döntéseit.

A modern pszichológia is foglalkozik a jelenbeli érzelmekre és viselkedésre gyakorolt múltbeli események hatásával. A terápiás módszerek, mint a kognitív viselkedésterápia, gyakran arra ösztönzik az embereket, hogy ismerjék fel és dolgozzák fel a múltbeli eseményeket, hogy jobban tudjanak a jelenben élni, és haladni a jövő felé.

A múltban való élés és a múltbeli eseményekhez való ragaszkodás általában úgy van értelmezve, mint ami gátolja az egyén fejlődését és előrelépését. A nagy spirituális és filozófiai tanítók, valamint a modern pszichológia is azt tanácsolja, hogy összpontosítsunk a jelenre, és tanuljunk a múltból, anélkül, hogy azt hagynánk, hogy meghatározza a jelenünket.

Az elengedés felszabadítja az embert a múlt terheitől, és lehetővé teszi a jelenben való életet. Na, de azért, ez az elengedés sem olyan egyszerű. Ezt halljuk mindenhol: engedd el! Mintha az olyan könnyű lenne. Három napig pörgök azon, ha egy idegen bunkó volt velem – engedjem el? Egyébként: igen. Az elengedéshez szükség van nagyfokú tudatosságra is. Az elengedés nem egyszerű folyamat, de kulcsfontosságú lépés az önmegvalósítás felé vezető úton. Ez egy tudatos döntés, ami mély önismeretet és bátorságot igényel. Első lépésként meg kell értenünk, hogy az elengedés nem felejtést jelent, hanem – a fájdalom és a harag helyett – a megértés és megbocsátás felé való elmozdulást.

Felismerés és elfogadás

Ismerd fel és fogadd el a múltbeli eseményeket! Ez nem azt jelenti, hogy jóváhagyod, ami történt, hanem hogy elismered annak valóságát.

Mély önvizsgálat

Kérdezd meg magadtól, hogy a múltbéli élmények hogyan formálták a jelenlegi gondolkodásmódodat és viselkedésedet. Milyen negatív hiedelmeket táplálsz magadban, amelyek akadályoznak a boldogságban? Javaslom, erről írj naplót! Szánd rá az idődet!

Például én sokat küzdöttem a maximalizmusommal. Emiatt túl is hajtottam magam. Amikor leültem, hogy akkor most felfedezem, honnan is ered ez az egész, ráeszméltem, hogy gyerekkoromban engem nem dicsértek, vagy csak úgy érzékeltem, és nekem nem volt elég az a dicséret és érzelmi támogatás. Az van bennem, hogy a szüleim úgy neveltek, mindig csak a rosszat említették fel, ezért kialakult bennem egy megfelelési kényszer. Az, hogy majd én megmutatom. Meg is mutattam, csak közben a lelkem haldoklott, őrlődtem mindenen. De mikor rászántam az időt, és eljutottam a felismerésig, onnan már könnyebb volt továbblépni. És nem, még mindig nem sikerült teljesen megválnom a maximalizmustól. Jól haladok, de még itt is van mit fejlődnöm.

És hogyan is tártam fel ezt? Hogyan zajlott ez az önvizsgálat?

Érzelmek és reakciók elemzése:

Gondolj vissza azokra a pillanatokra, amikor intenzív érzelmi reakcióid voltak, mint például düh, szomorúság, vagy félelem! Kérdezd meg magadtól, hogy ezek az érzelmek milyen múltbéli eseményekkel vagy mintákkal állnak kapcsolatban! Hogyan reagáltál hasonló helyzetekre a múltban? Ez segíthet felismerni és megérteni az öröklött viselkedésmintákat.

Gyerekkori tapasztalatok feltárása:

Ahogyan én is megtettem, a gyerekkori tapasztalatok, és a szülőkkel, illetve nevelőkkel való kapcsolatok átgondolása kulcsfontosságú lehet. Milyen üzeneteket kaptál a környezetedtől? Hogyan befolyásolták ezek az üzenetek a jelenlegi önképedet és viselkedésedet?

Öt kérdés ebben a témában, hogyan segítselek a gondolkodásban

Milyen gyermekkori élmény emléke visszhangzik még ma is a döntéseidben, és hogyan befolyásolja ez a jelenlegi kapcsolataidat?

Ez a kérdés segít felfedezni neked, hogy a gyermekkori tapasztalataid hogyan alakítják a jelenlegi kapcsolataidat és interakcióidat.

Melyik múltbeli esemény adta neked a legnagyobb tanulságot, és hogyan használod ezt a tudást?

Ez a kérdés ösztönzi a személyes növekedésedet, és segíti az önmagadról való tanulást.

Gondolj vissza egy olyan helyzetre a múltból, ahol másképp cselekedtél volna a mai tudásoddal! Mit tanultál ebből a helyzetből?

Ez a kérdés segít felismerni a fejlődést és a változást, amelyen keresztülmentél.

Melyek azok a hitrendszerek vagy értékek, amelyeket a családodtól vagy közösségedtől örökölve hordozol, és melyeket szeretnél megváltoztatni vagy továbbfejleszteni?

Ez a kérdés a mélyen gyökerező hiedelmek és értékek vizsgálatára ösztönöz.

Ha egy szóval kellene jellemezned a múltadat, milyen lenne az a szó, és hogyan befolyásolja ez a jelenbeli önképedet?

Ez a kérdés segít összekapcsolni a múltbeli tapasztalatokat a jelenbeli önismerettel és önképpel.

A múlt elengedése

Döntsd el tudatosan, hogy elengeded a múltat! Gyakran a múltban ragadunk azért, mert valamilyen módon még mindig kötődünk hozzá. Az elengedés azt jelenti, hogy elszakítod magadat ezektől a kötelékektől.

Nagyon sok mindent kellett – és kell – elengednem nekem is. Ez a feladat, úgy gondolom, életünk végéig tart. Még most, ennyi év után is feljönnek érzések, képek, heves reakciók egy-egy volt barátnőre, és ekkor felismerem, ezzel még dolgom van. Ki kell magunkból pumpálni ezeket a rossz érzéseket.

Ezeknek a traumáknak, kudarcoknak a „feldolgozása” kulcsfontosságú akkor, ha fontos vagy magadnak, és boldog szeretnél lenni.

Azt gondolnánk, ezek a múltbéli traumák hozzánk kell tartozzanak, de nem kellene, mert csak akadályoznak. Nagyon rossz gyerekkorom volt. De minden emléken, traumán végigmentem, tudatosan felismertem, feldolgoztam és továbbléptem; és hálás is vagyok, mert ezen nehézségek miatt lettem az, aki. Hidd el, ha rászánod az időt, szembenézel a fájdalmaiddal, hiedelmeiddel, egy mázsa kő fog leesni rólad, és felszabadult leszel!

Az elengedés gyakorlatilag lehet meditáció, relaxációs gyakorlatok, vagy akár egy szimbolikus cselekedet, mint például egy levél megírása és annak elégése. Keresd meg a számodra legmegfelelőbb módot!

„Levél az elengedéshez” – Gyakorlat

Előkészítés:

Keresd meg azt a csendes és nyugodt helyet, ahol zavartalanul tudsz írni! Készíts elő egy íróeszközt és néhány lap papírt!

Levélírás:

Írj egy levelet annak a személynek, helyzetnek vagy dolognak, amitől el szeretnél szakadni! Ez lehet egy korábbi partner, egy régi sérelem vagy egy negatív hiedelem. Ne aggódj a helyesírás vagy a forma miatt; csak engedd, hogy az érzéseid szabadon áramoljanak a papíron keresztül!

Őszinte kifejezés:

Fejezd ki minden érzésedet, amit ez iránt az ember vagy helyzet iránt érzel! Lehet düh, csalódás, bánat, vagy akár szeretet és hálátlanság. Ne tartsd vissza magad – ez a levél csak a te szemed számára készül!

Az elengedés megfogalmazása:

Írd le, hogyan szeretnéd elengedni ezt a múltbeli terhet! Fogalmazd meg, miért döntöttél az elengedés mellett, és hogyan hiszed, hogy ez a lépés javítja majd az életedet!

Levél elpusztítása:

Miután befejezted a levelet, válassz egy módszert, hogy szimbolikusan elengedd a benne foglaltakat! Például elégetheted, széttépheted, vagy eltemetheted. Ezzel a cselekedettel szimbolikusan is elengeded a múltat.

Relaxáció és elengedés:

Végezz egy rövid relaxációs vagy meditációs gyakorlatot! Ülj le nyugodtan, zárd be a szemed, és lélegezz mélyen! Képzeld el, ahogy az elengedés folyamatával egyre könnyebbnek és szabadabbnak érzed magad!